Source: http://www.bihon.ro/dragan-zekovic-a-semnat-un-nou-contract-cu-csm-csu-oradea/2276306
Timestamp: 2019-09-19 07:27:11+00:00

Document:
Dragan Zekovic a semnat un nou contract cu CSM CSU Oradea - BIHON
Dragan Zekovic a semnat un nou contract cu CSM CSU Oradea
la	26. iunie 2019 10:28	 Reactualizat la:	 26. iunie 2019 10:38
Pivotul sârb va juca în continuare pentru campioana României.
Dragan Zekovic şi CSM CSU Oradea au încheiat o înţelegere pentru un sezon, cu opţiune de prelungire pentru încă un an. Jucătorul sârb a fost transferat la echipa orădeană în noiembrie 2018 şi a avut un aport considerabil la câştigarea celui de-al treilea titlu naţional. În vârstă de 32 de ani, Zekovic (2,09 metri) s-a declarat mulţumit după prima sa experienţă la Oradea, afirmând că acesta a fost cel mai frumos sezon din cariera sa. “Vreau să mulţumesc clubului şi suporterilor pentru încrederea pe care o au în mine. Voi face tot posibilul pentru a confirma această încredere. Haideţi să fim din nou campioni!”, a afirmat Zekovic, după semnarea noului contract cu CSM CSU Oradea.
Jucătorul sârb a disputat 28 de meciuri pentru campioni în ediţia precedentă a Ligii Naţionale, respectiv patru în Cupa României. A avut medii statistice de 11,4 puncte marcate, 3,6 recuperări, o pasă decisivă, 0,5 intercepţii, un indice de 10,2 la eficienţă, în 23,24 minute jucate pe meci. Procentajele sale au fost de 60 la sută la aruncările de două puncte, de 32 la sută la trei puncte, respectiv de 80 la sută la aruncările libere.
De-a lungul carierei sale, Dragan Zekovic a mai evoluat la echipele Atlas Novi Belgrad, Arkadia Traiskirchen Lions (unde a fost coechipier cu Titus Nicoară), Steaua Roşie Bregrad, OKK Belgrad, KK Novi Sad, Vojvodina Novi Sad (unde a fost coechipier cu Radovan Markovic), CSU Asesoft Ploieşti, Karpos Sokoli şi Steaua CSM EximBank (cu care a pierdut finala ediţiei 2017/2018 chiar în faţa formaţiei noastre).
În decembrie 2013 a fost depistat cu o boală cumplită, care i-a întrerupt cariera. Din fericire, Dragan a câştigat lupta cu boala, reuşind să revină pe teren în vara anului 2016.
Păstrarea lui Zekovic va constitui cu certitudine un atu important pentru CSM CSU Oradea în ediţia viitoare.
La ora actuală, alţi trei jucători – Bogdan Nicolescu , Tudor Fometescu şi Edward Petrescu, respectiv antrenorul Cristian Achim, au contracte cu echipa orădeană.
Taguri: CSM CSU Oradea, Dragan Zekovic, oradea

References: CSM 
 CSM 
 CSM 
 CSM 
 CSM 
 CSM 
 CSM